Premièrement ung tiltre faisant mention que après que............, roy de France, heust restauré la ville de Mascon auparavant destruite, il érigea la dicte ville en cité, il establyst ung évesque et luy donna, et à la dicte esglise Sainct-Vincent, les abbayes de Sainct-Laurens, Baugé et membres en deppendans. Aultre tiltre par lequel Jehan, fils de Charlemaigne, roy de France, donna à la dicte esglise Sainct-Vincent portion du Bois Chétif. Item, ung tiltre faisant mention que ung seigneur de Bresse, ou de Savoye, par force auroit osté au dict évesque et à la dicte esglise, Bâgé, Sainct-Laurens et partie du revenu de Sainct-Clément, dont il feut poursuivy par devant le Pape et feut contrainct à rendre les dicts biens à la dicte esglise. Item, ung aultre tiltre par lequel, après la restitution faicte des biens et esglises susdictes de Bagé et Sainct-Laurens, ung évesque du dict Mascon et les dicts seigneurs Sainct-Vincent baillairent et laissairent à ung seigneur de Savoye les droycts de Bâgé et Sainct-Laurens, se réservant le fief duquel aujourd’huy ils payent encores, le jour Sainct-Vincent, de la cyre en recongnoissance du dict fief. Item, ung aultre tiltre par lequel Hugues comte de Savoye rendit à la dicte esglise tout ce qu’il luy détenoyt au dict pays de Bresse, mesmes les prez que souloient estre boys au long de Saosne. Item, ung aultre tiltre par lequel une dame de Veylle rendict aussi à la dicte esglise tout ce que ses prédécesseurs avoient usurpé sur la dicte esglise, mesmes les prez que souloient estre en boys. Item, ung tiltre de vente faicte par les seigneurs de Sachins, la dame et seigneur de Veylle, aus dicts seigneurs Sainct-Vincent du droyct qu’ils avoient au Boys Chétif. Plus une transaction faicte à Genesve entre le duc de Savoye et les dicts sieurs de Sainct-Vincent, par laquelle le dict duc de Savoye renonce au droyct qu’il prétendoit à la dicte prayrie et leur auroyt quicté la jurisdiction toutelle. La dicte transaction en datte de l’an mil quatre cens quarante-sept. Certaines lettres dudict duc de Savoye en datte de l’an 1448 par lesquelles il mandoyt à ses officiers d’observer la transaction susdicte. Une procédure en roulleau faicte contre ceulx qui avoient faict un meurtre en la dicte prayrie et Bois Chétif, qui feurent prins, et leur procès faict par les officiers desdicts sieurs du Chapitre, et feurent pendus à Sainct-Albain.